
Poder general amb clàusula de subsistència d’efectes pel cas de necessitat de mesures de suport (o poder preventiu) (art. 256 a 260 del CC espanyol; art. 7 i 8 de la Llei 8/2022, de successió voluntària paccionada o contractual de les Illes Balears; articles 1 i 6 de la CDCIB, i altra normativa estatal i autonòmica).

Autora: Francesca Llodrà Grimalt (jurista)


Notes prèvies

1. Aquest formulari té caràcter purament informatiu i preparatori perquè un poder general amb subsistència d’efectes s’ha de formalitzar davant notari en escriptura pública, perquè tingui validesa (article 260 del Codi civil espanyol). 

2. El denominat poder preventiu s’emmarca dins les mesures de suport voluntàries d’origen notarial. Les normes que el regulen tenen com a principal objectiu salvaguardar els interessos, la cura personal i el patrimoni d’algú que ja no es pot valer per si mateix. 

3. Aquest negoci és un acte unilateral. La persona poderdant, per la seva pròpia voluntat i de manera autònoma, confereix la facultat de representar la seva persona. El poder no requereix l’acceptació prèvia de la persona apoderada. El poder dona a l’apoderada un dret o una facultat d’actuar en nom d’altre, però mai una obligació si no es vol acceptar-ho a la pràctica.

4. Aquest model preveu les facultats atorgables de manera molt àmplia. Aquesta amplitud agafa encara major transcendència quan es tracta d’un poder amb subsistència, mentre visquin la persona poderdant i l’apoderada, per tant, fins i tot en cas que la poderdant necessiti mesures de suport en l’exercici de la seva capacitat.

Per això, les facultats més sensibles per fer apoderament són, per ordre de sensibilitat: la facultat núm. 11 (avals), 12 (donacions), 13 (renúncies successòries), 10 (hipoteques), 9 (préstecs) i l’autocontractació. Així mateix, hi ha facultats que, en tot cas, recomanen una actuació mancomunada, de dues persones apoderades, perquè són actes que poden comprometre fortament el patrimoni. Són les facultats núm. 5, 7, 8, 9, 10, 11 i 12. La facultat número 13 pot també requerir un nivell de protecció especialment prudent. 

5. A més, el poder general preventiu (amb la clàusula expressa de cura personal) serveix perquè la persona apoderada pugui organitzar el dia a dia de l’assistència de la poderdant, contractar cures, pagar serveis mèdics i prendre decisions pràctiques de salut i tractaments per disminuir el dolor o buscar-ne la cura. Tanmateix, aquesta òptica requereix un document de voluntats anticipades (testament vital) que complementi el poder preventiu i fixi les línies vermelles, les preferències vitals o les directrius davant de situacions sanitàries molt concretes o els límits de tractament davant els professionals de la salut.

Cal deixar ben palès que la clàusula de cura personal en poder preventiu, malgrat que sigui amb subsistència d’efectes, no pot ser acceptada com a “testament vital” per part dels professionals de la salut i els hospitals públics o privats de les Illes Balears per prendre decisions mèdiques vitals, indicacions de salut o per actuar com a representant en el procés sanitari. Per a això, la normativa balear obliga a tenir inscrit el document de voluntats anticipades a la conselleria de salut corresponent (la Llei 1/2006, de 3 de març, de voluntats anticipades, i la seva modificació mitjançant la Llei 4/2015, de drets i garanties de la persona en el procés de morir).

6. En els termes de l’article 260 del Codi civil, l’atorgament de poder preventiu ha de constar en el Registre Civil, en el registre individual de la persona poderdant.

Poder general amb clàusula de subsistència d’efectes pel cas de necessitat de mesures de suport (o poder preventiu) 

(Adapteu la redacció del formulari en cas que hi hagi més d’una persona apoderada.)


.................. (lloc), ............... (data)



COMPAREIX (Necessàriament davant notari)

Sr./Sra. .................., major d’edat, nascut/da a ................, el dia ......................, fill/filla de ................... i .............., d’estat civil .................., professió .................., amb domicili a ..................., i amb DNI número .......................... .

És espanyol/a, de veïnatge civil balear mallorquí/menorquí i (en cas d’estar casat) està subjecte al règim econòmic matrimonial ................ (supletori legal/ de separació de béns/altres).

INTERVÉ, en el seu propi nom i dret. 

Té la capacitat i el discerniment necessaris i suficients per atorgar aquest poder general, i a aquest efecte,


EXPOSA

Primer. Que confereix poder general a favor del Sr./Sra. ................, amb DNI núm. ................, que és ................ (relació de parentiu, si s’escau), perquè, actuant en els termes expressats al final, en nom i representació de la persona poderdant, pugui exercir les facultats següents. 

Segon. Que designa com a apoderat/ada substitut/uta de caràcter successiu el Sr./Sra. ................, amb DNI núm. ................, perquè, en el supòsit que el primer apoderat/ada designat renunciï al càrrec, mori o es trobi en impossibilitat física o legal d’exercir les facultats conferides, pugui assumir ................ (idèntiques facultats o bé indiqueu les facultats que corresponguin), així com la representació i la cura de la persona poderdant en els mateixos termes establerts en aquest document. 


I. FACULTATS

(En relació amb les facultats atorgades podeu incloure totes les següents —és una llista exhaustiva, però no és “numerus clausus”— o en podeu fer una tria.) 

1ª. Administrar, en els termes més amplis, béns mobles i immobles; donar i prendre en arrendament i sotsarrendament aquests béns, pel preu, temps i condicions que es considerin oportunes, així com modificar, rescindir i resoldre aquests contractes o qualsevol estipulació concreta que continguin; a més d’exercitar els drets de tanteig i retracte derivats d’aquells.

2ª. Fer declaracions d’edificació i plantació, tant d’obres antigues com noves, amollonaments o afitaments, parcel·lacions, agrupacions i agregacions, segregacions i divisions; així com declarar augments i disminucions de cabuda.

3ª. Sol·licitar topogràfics i projectes d’edificació, llicències d’obra, final d’obra o de primera utilització, tant dels tècnics com de les corporacions locals; sol·licitar certificats energètics i cèdules d’habitabilitat; contractar assegurances de construcció, en especial, l’assegurança de caràcter decennal; instar actes de final d’obra i del llibre de l’edifici. Sol·licitar la seva inscripció en el registre de la propietat que correspongui.

4ª. Constituir edificis en règim de propietat horitzontal i en règim d’aprofitament per torn, amb redacció dels seus estatuts respectius, modificar-los i extingir-los. Realitzar extincions de comunitat, amb adjudicacions de béns i compensacions en metàl·lic o altres béns.

5ª. Comprar o adquirir, de qualsevol mode o títol, fins i tot pel procediment d’arrendament financer (leasing), tota classe de béns mobles i immobles, drets de tot tipus, reals i personals, amb tota classe de condicions, especialment suspensives o resolutòries, o pactes, amb preu confessat, al comptat o a terminis, amb les garanties que li siguin exigides; abonar les quantitats estipulades en les convencions que realitzin, i exigir els rebuts o justificants oportuns dels pagaments que s’efectuïn; assumir i satisfer tot tipus de despeses i impostos derivats d’aquestes adquisicions; així com pactar, a canvi de determinats béns, el compromís de prestar aliments, en sentit ampli, o satisfer una renda vitalícia; adquirir béns per a l’exercici del dret de retracte, tant legal com convencional, o per a qualsevol altre d’adquisició preferent.

6ª. Constituir, modificar, renunciar, extingir i cancel·lar tota classe de drets reals; en especial, constituir, acceptar, dividir, alienar, renunciar, redimir, extingir i cancel·lar usdefruits, drets d’ús i habitació, servituds de tot tipus, voluntàries i legals, censos i alous, arrendaments inscriptibles i altres drets reals, exercitant totes les facultats que se’n derivin, entre les quals cobrar pensions i lluïsmes i signar per domini.

7ª. Vendre i permutar, pura o condicionalment, a retro, amb preu confessat, al comptat o a terminis, tota classe de béns mobles i immobles, drets reals i personals. Donar o acceptar béns en o per a pagaments, i també dacions en pagament de deute amb garantia hipotecària.

8ª. Alienar tot tipus de béns en sentit ampli, inclosa l’aportació a societats, la cessió de béns a canvi d’aliments, o contracte de vitalici, o a canvi d’una renda vitalícia, la cessió a les corporacions locals o autonòmiques, en compliment de convenis, acords o normes urbanístiques, ja sigui per destinar-los a béns de domini públic o patrimonial d’aquelles.

9ª. Reconèixer deutes i contractar i acceptar crèdits, i fer, donar i rebre préstecs, amb les condicions que estimi oportunes; pagar i cobrar quantitats, donant i sol·licitant carta de pagament; així com fer efectius lliuraments. Respecte a aquests actes i contractes, redactar i signar manuscrits, en reconeixement i admissió de l’existència de tot tipus de clàusules per a les quals la llei exigeix la seva confecció, fins i tot davant la inclusió de clàusules que estableixin límits a la variabilitat del tipus d’interès, o clàusules terra, o l’assumpció d’algunes o de totes les despeses que es meritin; atorgar actes de transparència i realitzar, a més, les declaracions i manifestacions necessàries per formalitzar aquesta acta prèvia a la signatura del préstec hipotecari.

10ª. Constituir, acceptar, modificar, subrogar, adquirir, alienar, ajornar, anteposar i cancel·lar, total o parcialment, abans, al seu venciment o després, havent-se o no complert l’obligació assegurada, hipoteques de tot tipus, penyores, anticresi, prohibicions, condicions suspensives i resolutòries, així com tota classe de limitacions o garanties; distribuir la responsabilitat entre les finques hipotecades; i especialment, realitzar subrogacions i novacions modificatives o moratòries, legals o convencionals, d’hipoteques.

11ª. Poder avalar i fiançar tot tipus d’operacions.

12ª. Fer i acceptar donacions, tant en ple domini, en usdefruit com en nua propietat, amb definició de llegítima o d’altres drets hereditaris. Atorgar aquells pactes successoris la llei dels quals no exigeixi la intervenció personal.

13ª. Acceptar herències; renunciar-hi, de forma pura i simple, o a favor d’altres hereus, fins i tot renunciar a drets legitimaris o altres de caràcter successori, de forma anticipada; acceptar-les, amb o sense benefici d’inventari, sol·licitar fer ús d’aquest benefici d’inventari i del dret de deliberar; practicar l’inventari i fer les pertinents notificacions; interpel·lar a hereus; fer, protocol·litzar, aprovar o impugnar particions d’herències i liquidacions de societat conjugal, realitzant adjudicacions de béns, amb compensacions en metàl·lic, si escau; valorar béns i sol·licitar-ne taxacions; lliurar i rebre llegats, així com prendre’n possessió; acceptar, liquidar i extingir fideïcomisos; pagar, cobrar, fixar, garantir i dipositar llegítimes, tant en metàl·lic com en béns o drets. A aquests efectes, sol·licitar i obtenir certificats de defunció, certificats d’últimes voluntats, testaments; sol·licitar o tramitar declaracions d’hereus abintestat; sol·licitar certificats de matrimoni o de naixement; sol·licitar certificats i extractes bancaris; fer liquidacions i satisfer impostos i arbitris, pagar les despeses derivades de tals operacions, instar la seva inscripció en el registre de la propietat i, si escau, la seva anotació en el Cadastre de béns immobles.

14ª. Constituir i modificar societats, acceptar i exercir-hi càrrecs i intervenir en les seves juntes, amb veu i vot, així com per mitjans telemàtics; rescindir-les, dissoldre-les i liquidar-les; transmetre i adquirir accions i participacions socials, tant per a una compra com per a una ampliació de capital; exercitar el dret d’adquisició preferent; exercitar, renunciar i transmetre el dret de subscripció preferent.

15ª. Contractar i acordar, activament i passiva, rendes, pensions o prestacions periòdiques, temporals o vitalícies i el seu assegurament real; així com contractar assegurances de vida i plans d’estalvi i de pensions.

16ª. Prendre part en concursos i subhastes, tant judicials com extrajudicials, realitzar propostes, dipòsits i consignacions, i acceptar i cedir adjudicacions.

17ª. Exercir el comerç; atorgar, modificar i rescindir contractes de treball, de serveis, subministraments i transport, amb tot tipus de condicions; acordar acomiadaments i indemnitzacions, o expedients de regulació d’ocupació, també de caràcter temporal; recollir productes, enviaments, girs i correspondència; tancar i donar de baixa empreses i negocis; concertar amb entitats de crèdit o d’un altre tipus, fins i tot amb particulars, contractes de dipòsit, préstec, crèdit, aval, leasing, renting, factoring, confirming, descompte, compra de valors i accions, bons, cèdules, subscripció de fons, plans de pensions, plans o fons d’inversió, així com assegurances de tot tipus, fent-hi les aportacions oportunes, reduir-los, rescatar-los o cancel·lar-los.

18ª. Instar actes notarials de tota classe; sol·licitar testimonis i còpies d’escriptures o actes; promoure i seguir expedients de domini i d’alliberació de càrregues; sol·licitar assentaments en registres de la propietat i mercantils; fer, acceptar i contestar notificacions i requeriments notarials. Instar tota classe de procediments i expedients, en especial, de delimitació, immatriculació, represa del tracte successiu interromput i modificació de descripció de finques; aportar i sol·licitar la incorporació als llibres registrals de representacions gràfiques cadastrals i alternatives.

19ª. Instar tota classe d’expedients i actes notarials relatius a qüestions de jurisdicció voluntària, en especial, per a la constància del règim econòmic matrimonial; obertura, adveració i protocol·lització de testaments hològrafs, tancats i atorgats de forma oral; aprovació de pagament en metàl·lic de llegítimes; nomenament de comptador partidor i renúncia del càrrec de marmessor; oferiment de pagament i consignació; reclamació de deutes dineraris no contradits; subhastes notarials; i robatori, furt, extraviament o destrucció de títols valors.

20ª. Operar en tota classe d’operacions amb caixes oficials, caixes d’estalvis i bancs, espanyols i estrangers, fins i tot, amb el Banc d’Espanya; disposar de saldos, ingressar i treure diners dels comptes i llibretes, signant per a això els xecs, talons i rebuts oportuns i fer-ne els pagaments; ordenar transferències i domiciliacions i fer en general tot el que la legislació i pràctiques bancàries permetin. Amb caràcter especial, seguir, obrir i cancel·lar comptes i llibretes d’estalvi, comptes corrents i de crèdit i caixes de seguretat; lliurar, acceptar, avalar, endossar, cobrar, intervenir, negociar i protestar lletres de canvi, xecs, pagarés i altres efectes; comprar, vendre, canviar i pignorar valors i cobrar els seus interessos, dividends i amortitzacions; modificar, transferir, prorrogar, cancel·lar, retirar i constituir dipòsits d’efectiu o valors, provisionals o definitius.

21ª. Fer transaccions, compromisos i renúncies. Instar expedients de conciliació, així com sotmetre qualsevol qüestió litigiosa, controvèrsia o conflicte patrimonial o personal a procediments de mediació o a arbitratge d’equitat o de dret, designant mediadors o àrbitres i acceptant-ne les resolucions.

22ª. Comparèixer i representar davant centres i organismes de l’Estat, les comunitats autònomes, les províncies i municipis, davant tot tipus de jutges, tribunals, fiscalies, sindicats, delegacions, comitès, juntes, jurats i comissions; davant ells instar, seguir i acabar com a part actora, demandada i en qualsevol altre concepte, tota classe d’expedients, judicis i procediments, tant contenciosos com de jurisdicció voluntària, ja siguin civils, penals, administratius, contenciosos administratius, governatius, laborals i eclesiàstics, de tots els graus, jurisdiccions i instàncies; elevar peticions i exercir accions i excepcions en qualssevol procediments, tràmits i recursos, fins i tot de cassació; i prestar, quan es requereixi, la ratificació personal; presentar escrits, recusar, rebutjar, proposar i admetre proves; interposar tota classe de recursos, ja siguin ordinaris o especials, també de cassació i revisió; atorgar transaccions judicials i extrajudicials, aplanar-se a les demandes i sotmetre les qüestions litigioses al judici d’àrbitres, així com assistir amb veu i vot en juntes de creditors en cas de concurs, tot amb la major amplitud i sense cap limitació. Amb caràcter especial, sol·licitar i obtenir el número d’identificació fiscal (NIF), aportant la documentació precisa a aquest efecte.

23ª. Atorgar poders, generals i especials, fins i tot poders generals per a plets, amb les facultats que consideri oportunes, i revocar substitucions i poders.

24ª. Atorgar i subscriure tot tipus de documents públics i privats, a l’efecte de complir amb les facultats conferides.

25ª. Obtenir totes les còpies que es requereixi d’aquest poder.

En l’exercici de les facultats transcrites, cal tenir en compte el següent:

1. SUBSISTÈNCIA D’EFECTES DEL PODER 

En compliment del que disposa l’article 256 del Codi civil, en la seva redacció donada per la Llei 8/2021, de 2 de juny, per la qual es reforma la legislació civil i processal per al suport a les persones amb discapacitat en l’exercici de la seva capacitat jurídica, la persona poderdant declara la seva voluntat que aquest poder subsisteixi fins i tot en el supòsit que en el futur necessiti adoptar mesures de suport en l’exercici de la seva capacitat. 

A aquests efectes, manifesta:

1.1 MESURES DE SUPORT 

La seva voluntat, conforme als termes de l’article 259 del Codi civil, és que no siguin aplicables a l’actuació del seu apoderat/ada les regles relatives a la curatela, previstes en els articles 268 a 294 del Codi civil.

1.2 CURA PERSONAL I ASSISTÈNCIA 

La seva voluntat és que el seu apoderat/ada exerceixi la funció de cuidador de la seva persona, en el sentit més ampli de l’assistència necessària, tant en l’estat de salut com de malaltia, i que pugui adoptar les decisions oportunes en el seu nom tendents a la seva curació o a la disminució del dolor, incloent-hi, en el cas de defunció, la presa de decisions relatives a la donació d’òrgans, l’organització del sepeli, el tipus de cerimònia i el destí final del cos, d’acord amb els desitjos manifestats per la persona poderdant.

Aquesta funció de cura i assistència personal s’entén sens perjudici i en perfecta coordinació amb el document de voluntats anticipades .............. (Escolliu; atorgat per la persona poderdant en data ............, davant del notari de .............. Sr./Sra. ...................../ inscrit al Registre de voluntats anticipades corresponent), les directrius del qual han de ser estrictament respectades tant pels professionals de la salut i centres sanitaris com per l’apoderat/ada en la presa de decisions relatives a la salut de la persona poderdant.

1.3 VOLUNTAT DE LA PERSONA PODERDANT

La persona poderdant manifesta expressament la seva voluntat que, en l’exercici de les facultats conferides, es respectin en tot moment la seva dignitat, autonomia, voluntat, desitjos i preferències.

Mentre conservi la capacitat suficient per expressar la seva voluntat, aquesta ha de ser escoltada i respectada. Quan això no sigui possible, l’apoderat/ada ha de procurar actuar d’acord amb la voluntat, els desitjos i les preferències que la persona poderdant hagués manifestat anteriorment, atenent també, quan sigui necessari, la seva trajectòria vital, els seus valors i la manera habitual de prendre decisions.

La persona poderdant manifesta igualment la seva voluntat que la gestió de la seva persona i del seu patrimoni es faci amb prudència i en el seu interès, procurant preservar, tant com sigui possible, la seva autonomia i benestar.

Aquesta voluntat ha de ser tinguda en compte en l’exercici de totes les facultats conferides, sens perjudici de les instruccions o voluntats específiques que la persona poderdant pugui haver establert en altres documents.

2. FORMA D’ACTUACIÓ

L’actuació, en tot cas, s’ha de realitzar sempre en interès de la persona poderdant, a qui han de respectar, en la mesura del seu discerniment, les seves decisions i instruccions.

(En cas que siguin diverses persones apoderades.)

Les persones apoderades poden actuar de la forma següent: (Escolliu una opció o adapteu segons correspongui.) 

· (Opció 1) Poden exercir individualment totes les facultats esmentades.
· (Opció 2) Poden exercir individualment totes les facultats esmentades, excepte les previstes en els apartats 5, 7, 8, 9, 10, 11 i 12, per a les quals s’exigeix la signatura mancomunada de dues de les apoderades/de totes les persones apoderades.
· (Opció 3) La facultat de l’apartat 23 exigeix la forma d’actuació en funció de les facultats que s’incloguin en el poder.

(Afegiu opcionalment com es regulen els desacords entre les persones apoderades) En cas de desacord entre les persones apoderades, de tal forma que es paralitza l’exercici de les facultats conferides en aquest poder, qualsevol d’elles pot sol·licitar el nomenament d’un defensor judicial perquè dirimeixi la qüestió en interès de la persona poderdant, facultat que cal entendre sens perjudici de la possibilitat de sol·licitar l’extinció d’aquest poder, si concorren els requisits previstos en l’article 258 in fine del Codi civil.

3. PREVISIONS PRÀCTIQUES

(Es tracta de manifestacions opcionals. En cada cas, valoreu la conveniència o no d’introduir-les i la seva transcendència pràctica.)

1. Les facultats conferides poden ser exercides per l’apoderat/ada, fins i tot en el supòsit d’incórrer en la figura jurídica de l’autocontractació o múltiple representació, sempre que aquesta actuació es dugui a terme en estricte benefici de la persona poderdant (opcional, segons el cas, afegiu: i no contradigui les limitacions d’actuació mancomunada establertes a l’apartat 2 d’aquest document).

2. L’apoderat/ada pot substituir aquest poder a favor d’una altra o altres persones, fins i tot autoritzar-se entre elles per a realitzar determinats actes de forma individual o indistinta, amb excepció de les funcions de cura i assistència de la persona poderdant, que han de ser exercides per les persones apoderades, directament o per mitjà de les persones designades per elles, però sempre sota el seu control i vigilància.

3. En el moment fefaent en què es produeixi la situació de necessitat de mesures de suport i s’hagi de començar a fer ús d’aquest poder preventiu a aquests efectes, l’apoderat/ada ................ (està obligat/queda dispensat) d’aixecar un inventari estimatori i detallat de tots els béns, drets, saldos bancaris i deutes de la persona poderdant, posant-lo a disposició dels familiars legitimaris o de la persona de confiança designada en el termini màxim de tres mesos des de l’inici de l’exercici de les funcions de suport.

4. L’apoderat/ada ................ (està obligat/queda dispensat) a portar un registre ordenat de la gestió patrimonial i a retre comptes de la seva actuació i de l’administració dels béns de la persona poderdant, posant-ho a disposició de la poderdant mateixa (si conserva la capacitat o si l’ha recuperada) o bé dels familiars legitimaris un cop a l’any o en finalitzar el seu exercici, per així garantir en tot moment la justificació de les despeses ordinàries i extraordinàries dedicades a l’assistència i la cura personal de la persona poderdant.

5. L’apoderat/ada té dret al reemborsament immediat i íntegre de totes les despeses degudament justificades que hagin hagut de sufragar de la seva pròpia butxaca per a la cura personal, l’assistència, l’atenció mèdica o per a la gestió i conservació del patrimoni de la persona poderdant.

(Amb relació a la remuneració de la persona apoderada, és opcional afegir el següent.) Així mateix, atenent la dedicació i la complexitat de la gestió, es fixa a favor de l’apoderat/ada una retribució periòdica consistent en la quantitat de ........ euros mensuals/anuals, que es detrau del patrimoni de la persona poderdant.

6. L’apoderat/ada queda expressament autoritzat per exercir, en nom i representació de la persona poderdant, tots els drets i obligacions en matèria de protecció de dades de caràcter personal (accés, rectificació, supressió, oposició, limitació i portabilitat), així com per sol·licitar, tractar, cedir i aportar dades de caràcter personal —incloses dades especialment sensibles com les de salut o econòmiques— davant de qualsevol Administració pública, entitat bancària, companyia asseguradora, centre sanitari o qualsevol altra persona física o jurídica, donant compliment al Reglament (UE) 2016/679 (RGPD) i a la normativa orgànica aplicable.


(El notari dona fe.) 

(Signatura manuscrita de la persona poderdant)



Nota: aquest formulari s’ha elaborat gràcies a la col·laboració del Govern de les Illes Balears. L’autora ha cedit els drets d’aquest model per tal que, de forma gratuïta, una tercera persona el pugui descarregar, copiar, modificar i utilitzar sense mencionar l’autoria ni la font, tant amb caràcter professional com amb caràcter no comercial, sense limitació temporal ni territorial. No n’és permesa la traducció, atès que es tracta d’un model creat per al foment del català a l’àmbit del dret.
